একরামুল নিহত হওয়ার ঘটনার পর ক্ষমতাসীন দলের নেতাকর্মী ও ক্ষমতাসীন দলের প্রতি অনুগত অনেক সাংবাদিকও এ ঘটনায় ক্ষোভ প্রকাশ করেছেন। কিন্তু এ পরিস্থিতি এক দিনে ঘটেনি। শিবির, ছাত্রদল ও জামায়াত বলে বহু মানুষকে এভাবে হত্যা করা হয়েছে। তখন ক্ষমতাসীন দলের বিবেকবান কোনো নেতা, প্রগতিশীল সাংবাদিক এমনকি মানবাধিকারজীবীরা নিশ্চুপ ছিলেন। তখন যদি বিচারবহির্ভূত হত্যার বিরুদ্ধে সবাই সোচ্চার হতো, আজকে এমন পরিস্থিতি হতো না। একরামের পরিবারের মতো খিলগাওয়ের ছাত্রদল নেতা জনির ১৭ টি গুলিবিদ্ধ লাশের ছবি কখনোই ভুলতে পারবে না তার সন্তান সম্ভবা স্ত্রী। কিংবা ঝিনাইদহের ১৬ বছরের কিশোর, শিবির কর্মী সোহানের চোখ উপড়ে ফেলা লাশের ছবি কিভাবে ভুলবেন তার বাবা- মা। ছাত্রদল কিংবা শিবিরের আরো যেসব কর্মী এভাবে হত্যার শিকার হয়েছেন কিংবা গুম হয়েছেন, তাদের পরিবারের সদস্যরা একই রকম আর্তনাদ করেছেন। গুম হওয়ার পরিবারের সদস্যরা পথচেয়ে আছেন, হয়তো তাদের প্রিয়জন ফিরে আসবেন। তথাকথিত ‘বন্দুকযুদ্ধে’ অনেক সম্ভাবনাময় তরুণ মারা গেছেন, যাদের পিতামাতার চোখের জল এখনো মুছে যায়নি। এই গনমাধ্যমের একটি অংশ এসব রাজনৈতিক বিচারবর্হিভুত হত্যাকান্ডে সমর্থন যুগিয়েছে কিংবা হত্যাকান্ডের পক্ষে নায্যতা প্রমানের চেষ্টা করেছে। এখন ক্ষমতাসীন দলের নেতা বন্দুকযুদ্ধে মারা গেছেন বলে বিরোধী দলের নেতারা নিশ্চুপ থাকতে পারেন না। আগেরবার রাজনৈতিক প্রতিপক্ষকে সন্ত্রাসী চিহ্নিত করে বন্দুকযুদ্ধ চালানো হয়েছে। এখন মাদকবিরোধী অভিযানের নামে ফিরে এসেছে। আগামীতে ভিন্ন নামেও ফিরে আসতে পারে।